CELEX: 32019R1797
Language: ro
Date: 2019-10-24 00:00:00
Title: Regulamentul (UE) 2019/1797 al Parlamentului European și al Consiliului din 24 octombrie 2019 de modificare a Regulamentului (UE) 2017/2403 în ceea ce privește autorizațiile de pescuit pentru navele de pescuit ale Uniunii în apele Regatului Unit și operațiunile de pescuit ale navelor de pescuit ale Regatului Unit în apele Uniunii

31.10.2019   
               
               
                  RO
               
               
                  Jurnalul Oficial al Uniunii Europene
               
               
                  LI 279/7
               
            
         REGULAMENTUL (UE) 2019/1797 AL PARLAMENTULUI EUROPEAN ȘI AL CONSILIULUI
         din 24 octombrie 2019
         de modificare a Regulamentului (UE) 2017/2403 în ceea ce privește autorizațiile de pescuit pentru navele de pescuit ale Uniunii în apele Regatului Unit și operațiunile de pescuit ale navelor de pescuit ale Regatului Unit în apele Uniunii
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43 alineatul (2),
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Comitetului Economic și Social European (1),
         hotărând în conformitate cu procedura legislativă ordinară (2),
         întrucât:
         
                     (1)
                  
                  
                     La 29 martie 2017, Regatul Unit a transmis notificarea intenției sale de a se retrage din Uniune în temeiul articolului 50 din Tratatul privind Uniunea Europeană (TUE). Tratatele nu se vor mai aplica Regatului Unit de la data intrării în vigoare a unui acord de retragere sau, în lipsa încheierii unui acord, la doi ani după respectiva notificare, cu excepția cazului în care Consiliul European, în acord cu Regatul Unit, hotărăște în unanimitate să proroge acest termen.
                  
               
                     (2)
                  
                  
                     În urma unei cereri din partea Regatului Unit, Consiliul European a acordat o primă prelungire la 22 martie 2019 (3). La 11 aprilie 2019, în urma unei cereri din partea Regatului Unit, Consiliul European a convenit (4) să prelungească din nou, până la 31 octombrie 2019, termenul prevăzut la articolul 50 alineatul (3) din TUE. Cu excepția cazului în care un acord de retragere încheiat cu Regatul Unit intră în vigoare până în ziua următoare datei la care tratatele încetează să se mai aplice Regatului Unit, sau Consiliul European, în acord cu Regatul Unit, hotărăște în unanimitate să proroge termenul prevăzut la articolul 50 alineatul (3) din TUE, pentru a treia oară, termenul prevăzut la articolul 50 alineatul (3) din TUE se va împlini la 31 octombrie 2019 iar Regatul Unit se va retrage din Uniune fără un acord și va deveni o țară terță la 1 noiembrie 2019.
                  
               
                     (3)
                  
                  
                     Acordul de retragere publicat în Jurnalul Oficial al Uniunii Europene la 25 aprilie 2019 (5) (denumit în continuare „acordul de retragere”) conține prevederi pentru ca dispozițiile dreptului Uniunii să se aplice Regatului Unit după data la care tratatele încetează să se aplice Regatului Unit. În cazul în care acordul de retragere intră în vigoare, politica comună în domeniul pescuitului (PCP) se va aplica Regatului Unit pe durata perioadei de tranziție în conformitate cu acordul de retragere, și va înceta să se aplice la sfârșitul perioadei respective.
                  
               
                     (4)
                  
                  
                     În conformitate cu Convenția Organizației Națiunilor Unite asupra dreptului mării din 10 decembrie 1982 (6) și cu Acordul Organizației Națiunilor Unite privind aplicarea prevederilor Convenției Organizației Națiunilor Unite asupra dreptului mării din 10 decembrie 1982 în legătură cu conservarea și gestionarea populațiilor transzonale și a stocurilor de pești mari migratori din 4 august 1995 (7), părțile sunt obligate să se asigure, prin intermediul unor măsuri de conservare și de gestionare adecvate, că resursele marine vii sunt menținute la niveluri la care nu sunt amenințate de exploatarea excesivă.
                  
               
                     (5)
                  
                  
                     Prin urmare, este necesar să se asigure că posibilitățile de pescuit combinate disponibile pentru Uniune și Regatul Unit asigură o gestionare sustenabilă a stocurilor relevante.
                  
               
                     (6)
                  
                  
                     Regulamentul (UE) 2017/2403 al Parlamentului European și al Consiliului (8) stabilește normele pentru eliberarea și gestionarea autorizațiilor de pescuit ale navelor de pescuit în apele aflate sub suveranitatea sau jurisdicția unei țări terțe și ale navelor de pescuit ale țărilor terțe care desfășoară operațiuni de pescuit în apele Uniunii.
                  
               
                     (7)
                  
                  
                     Regulamentul (UE) 2019/498 al Parlamentului European și al Consiliului (9) a modificat Regulamentul (UE) 2017/1403 în ceea ce privește autorizațiile de pescuit pentru navele de pescuit ale Uniunii în apele Regatului Unit și operațiunile de pescuit ale navelor de pescuit ale Regatului Unit în apele Uniunii. Respectiva modificare ar menține posibilitatea de a acorda în continuare acces reciproc navelor Uniunii și ale Regatului Unit la apele lor. A fost prevăzut, de asemenea, un sistem flexibil care ar permite Uniunii să facă schimb de cote cu Regatul Unit după ce tratatele încetează să se aplice Regatului Unit. Perioada de aplicare a respectivelor dispoziții trebuie extinsă pentru a permite eliberarea reciprocă de autorizații de pescuit pentru activități de pescuit în apele lor, în absența unui acord în domeniul pescuitului încheiat cu Regatul Unit ca țară terță, cu condiția ca gestionarea stocurilor relevante să rămână sustenabilă și să respecte condițiile stabilite în normele PCP și în regulamentele Consiliului de stabilire a posibilităților de pescuit.
                  
               
                     (8)
                  
                  
                     Posibilitățile de pescuit pentru 2019 și, în cazul stocurilor de pești de adâncime, posibilitățile de pescuit pentru 2019 și 2020, au fost stabilite (10) când Regatul Unit era încă un stat membru. Respectivele aranjamente și posibilitățile de pescuit stabilite în cadrul lor constituie baza pentru sustenabilitatea activităților de pescuit respective. Pentru toate celelalte posibilități de pescuit pentru 2020, este esențial să se asigure sustenabilitatea posibilităților de pescuit.
                  
               
                     (9)
                  
                  
                     În cazul în care Acordul de retragere nu va fi ratificat până la 31 octombrie 2019 și în cazul în care Regatul Unit se retrage din Uniune la 1 noiembrie 2019, ar putea să nu fie posibil ca Uniunea și Regatul Unit să încheie un acord comun privind posibilitățile de pescuit pentru stocurile în cauză aferente anului 2020 în timp util pentru reuniunea Consiliului miniștrilor pescuitului din decembrie 2019, care trebuie să stabilească posibilitățile de pescuit pentru anul următor. Cu toate acestea, lipsa unui acord comun nu împiedică Uniunea și Regatul Unit să își acorde reciproc acces la apele lor. În acest caz, fiecare ar fi în măsură să emită autorizații de pescuit pentru navele de pescuit ale celeilalte, cu condiția ca ambele să îndeplinească condițiile necesare pentru gestionarea sustenabilă a stocurilor respective.
                  
               
                     (10)
                  
                  
                     Prin urmare, având în vedere dispozițiile și condițiile prevăzute în Regulamentul (UE) 2017/2403 și ca o condiție prealabilă pentru eliberarea autorizațiilor de pescuit, Uniunea va trebui să evalueze dacă efectul combinat al operațiunilor de pescuit stabilite în măsurile de gestionare puse în aplicare de Uniune și de Regatul Unit pentru 2020 este în conformitate cu gestionarea sustenabilă a stocurilor în cauză.
                  
               
                     (11)
                  
                  
                     Coerența posibilităților de pescuit combinate ale Uniunii și ale Regatului Unit cu gestionarea sustenabilă a stocurilor în cauză trebuie să fie evaluată ținând cont de cele mai bune avize științifice disponibile pentru stocurile în cauză, de dispozițiile relevante din Regulamentul (UE) nr. 1380/2013 al Parlamentului European și al Consiliului (11), precum și de criteriile și de parametrii stabiliți în planurile de gestionare aplicabile în vigoare și în regulamentele relevante ale Consiliului de stabilire a posibilităților de pescuit pentru 2020.
                  
               
                     (12)
                  
                  
                     În cazul în care se poate asigura o astfel de coerență, este important să se mențină posibilitatea ca navele de pescuit ale Uniunii și ale Regatului Unit să beneficieze în continuare de acces reciproc la apele lor în 2020, dată fiind importanța pescuitului pentru subzistența multor comunități costiere.
                  
               
                     (13)
                  
                  
                     Prin urmare, aplicarea tuturor măsurilor referitoare la operațiunile de pescuit, prevăzute în măsurile de contingență adoptate în temeiul Regulamentului (UE) 2019/498, ar trebui să fie extinsă pentru a include anul 2020, iar Regulamentul (UE) 2017/2403 ar trebui modificat în consecință.
                  
               
                     (14)
                  
                  
                     Domeniul teritorial de aplicare al prezentului regulament și orice referire la Regatul Unit nu includ Gibraltarul.
                  
               
                     (15)
                  
                  
                     Prezentul regulament ar trebui să intre în vigoare în regim de urgență și să se aplice din ziua următoare datei la care tratatele încetează să se mai aplice Regatului Unit, cu excepția situației în care un acord de retragere încheiat cu Regatul Unit a intrat în vigoare până la acea dată. Prezentul regulament ar trebui să se aplice până la 31 decembrie 2020.
                  
               
                     (16)
                  
                  
                     Având în vedere urgența impusă de retragerea Regatului Unit din Uniune, s-a considerat a fi adecvată prevederea unei excepții de la termenul de opt săptămâni menționat la articolul 4 din Protocolul nr. 1 privind rolul parlamentelor naționale în Uniunea Europeană, anexat la TUE, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.
                  
               
                     (17)
                  
                  
                     Pentru ca atât operatorii din Uniune, cât și cei din Regatul Unit să poată continua să pescuiască în conformitate cu posibilitățile de pescuit relevante care le-au fost alocate, autorizațiile de pescuit pentru activitățile din apele Uniunii ar trebui acordate navelor de pescuit din Regatul Unit numai dacă și în măsura în care Comisia se asigură că Regatul Unit acordă drepturi de acces navelor de pescuit ale Uniunii pentru ca acestea să poată desfășura operațiuni de pescuit în apele Regatului Unit pe bază de reciprocitate,
                  
               ADOPTĂ PREZENTUL REGULAMENT:
         
            Articolul 1
            Regulamentul (UE) 2017/2403 se modifică după cum urmează:
            
                        1.
                     
                     
                        La articolul 18a, „31 decembrie 2019” se înlocuiește cu „31 decembrie 2020”.
                     
                  
                        2.
                     
                     
                        La articolul 38a, „31 decembrie 2019” se înlocuiește cu „31 decembrie 2020”.
                     
                  
                        3.
                     
                     
                        Articolul 38b se înlocuiește cu următorul text:
                        
                           „Articolul 38b
                           
                           Operațiuni de pescuit desfășurate de navele de pescuit ale Regatului Unit
                           Navele de pescuit ale Regatului Unit pot desfășura operațiuni de pescuit în apele Uniunii în conformitate cu condițiile stabilite în regulamentele Consiliului de stabilire a posibilităților de pescuit pentru 2019 și 2020, cu condiția ca posibilitățile de pescuit combinate stabilite de Uniune și de Regatul Unit să fie în concordanță cu gestionarea sustenabilă a stocurilor relevante, în conformitate cu Regulamentul (UE) nr. 1380/2013.”
                        
                     
                  
                        4.
                     
                     
                        La articolul 38c alineatul (2), litera (f) se înlocuiește cu următorul text:
                        
                                    „(f)
                                 
                                 
                                    dacă este cazul, Regatul Unit dispune de posibilități de pescuit în conformitate cu articolul 38b.”
                                 
                              
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică din ziua următoare datei la care tratatele încetează să se aplice Regatului Unit în temeiul articolului 50 alineatul (3) din TUE și până la 31 decembrie 2020.
            Cu toate acestea, prezentul regulament nu se aplică dacă, până în ziua următoare datei la care tratatele încetează să se mai aplice Regatului Unit, intră în vigoare un acord de retragere încheiat cu Regatul Unit în conformitate cu articolul 50 alineatul (2) din TUE.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Strasbourg, 24 octombrie 2019.
            
               
                  Pentru Parlamentul European
               
               
                  Președintele
               
               D. M. SASSOLI
            
            
               
                  Pentru Consiliu
               
               
                  Președintele
               
               T. TUPPURAINEN
            
         
         
            (1)  Avizul din 25 septembrie 2019 (nepublicat încă în Jurnalul Oficial).
         
            (2)  Poziția Parlamentului European din 22 octombrie 2019 (nepublicată încă în Jurnalul Oficial) și Decizia Consiliului din 24 octombrie 2019.
         
            (3)  Decizia (UE) 2019/476 a Consiliului European adoptată de comun acord cu Regatul Unit din 22 martie 2019 privind prelungirea termenului în temeiul articolului 50 alineatul (3) din TUE (JO L 80 I, 22.3.2019, p. 1).
         
            (4)  Decizia (UE) 2019/584 a Consiliului European adoptată de comun acord cu Regatul Unit din 11 aprilie 2019 privind prelungirea termenului în temeiul articolului 50 alineatul (3) din TUE (JO L 101, 11.4.2019, p. 1).
         
            (5)  Acord privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (JO C 144 I, 25.4.2019, p. 1).
         
            (6)  Convenția Organizației Națiunilor Unite privind dreptul mării și Acordul din 28 iulie 1994 privind punerea în aplicare a Părții XI a acestei convenții (JO L 179, 23.6.1998, p. 3).
         
            (7)  JO L 189, 3.7.1998, p. 16.
         
            (8)  Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe și de abrogare a Regulamentului (CE) nr. 1006/2008 al Consiliului (JO L 347, 28.12.2017, p. 81).
         
            (9)  Regulamentul (UE) 2019/498 al Parlamentului European și al Consiliului din 25 martie 2019 de modificare a Regulamentului (UE) 2017/2403 în ceea ce privește autorizațiile de pescuit pentru navele de pescuit ale Uniunii în apele Regatului Unit și operațiunile de pescuit ale navelor de pescuit ale Regatului Unit în apele Uniunii (JO L 85 I, 27.3.2019, p. 25).
         
            (10)  Regulamentul (UE) 2019/124 al Consiliului din 30 ianuarie 2019 de stabilire, pentru anul 2019, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit ale Uniunii, în anumite ape din afara acesteia (JO L 29, 31.1.2019, p. 1) și Regulamentul (UE) 2018/2025 al Consiliului din 17 decembrie 2018 de stabilire, pentru anii 2019 și 2020, a posibilităților de pescuit pentru navele Uniunii în ceea ce privește anumite stocuri de pești de adâncime (JO L 325, 20.12.2018, p. 7).
         
            (11)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).